Jy blaai in die argief vir londen.
Oktober 16, 2020 in Uncategorized
Merkers:chris moolman, hennie van deventer, londen, valiant charger
Johan en sy wen-kar,.
My storie gaan oor 'n herinnering aan my goeie kollega, vertroueling en gewaardeerde gespreksgenoot Chris Moolman (79) wat vanoggend oorlede is. Om by die storie te kom, moet ek eers 'n draai maak by 'n motorwedstryd van die Vrystaatse Nasionale Party, ter viering van dié se vyf en twintigste bewindsjaar.
'n Deftige maroen 1973-Dodge SE met 'n ligbruin vinieldak was die eerste prys. Deelnemers moes 'n limeriek voltooi wat soos volg lui:
Ek skryf toe in op my vrou, Tokkie, se naam. My slotreël (namens Tokkie) was: "Soos die vuisvose Sappe met verdriet moet bely!" Dit wen vir haar die Dodge.
Met die maroen Dodge veilig in ons motorhuis in Kmdt. Senekalstraat, Bloemfontein, word ek aangestel as eerste nuusredakteur van Beeld, die te stigte Naspers-dagblad in Johannesburg. Begin April groet ek Die Volksblad en vertrek dadelik op 'n studiereis van vyf weke na Londen om my voor te berei vir my nuwe taak.
Kollega Chris verteenwoordig daardie tyd die Nasperskoerante in die Londense kantoor. Een aand het ons groot planne vir 'n "manne-aand" by Soho se kuierplekkies. Hy daag by my in die Charing Cross-hotel op met die vreemde vraag: "Wat gaan jy met die kar doen wat jy gewen het?"
"Nee, ons ry hom al," antwoord ek.
Eers toe snap ek daar is weer goeie nuus. Dié keer was die wenmotor 'n 1974-Valiant Charger, die eerste prys in 'n wedstryd van die Vrystaatse Universiteit. Ek het op my seun Johan se naam ingeskryf.Die driejarige knaap stap toe met die tweedeur-Charger weg en op die foto (hierby) lyk hy nogal heel in sy noppies agter die stuurwiel.
Aan my en Molie (soos ek Chris genoem het) se "kuier-aand" is meteens 'n ekstra dimensie gevoeg, 'n Dop of twee op die Charger was sekerlik nie buite orde nie.
Hoe ook al, ek het nog nooit weer soveel geld vir so bietjie skryfwerk verdien nie.
Dikwels moes ek daarna hoor hoe "gelukkig" ek dan is. Nou nie juis die toonbeeld van nederigheid nie, was my respons altyd dié van Gary Player oor sy suksesse op die gholfbaan: "Hoe meer ek oefen, des te gelukkiger word ek!"